## Marciano Gómez destaca que amb el nou consultori auxiliar de Vilafamés més de 1.700 ciutadans es beneficiaran de la millor prestació assistencial

*** El conseller de Sanitat, Marciano Gómez, ha visitat el consultori auxiliar de Vilafamés per a conéixer de primera mà les noves instal·lacions
* L’obra de l’edifici ha suposat una inversió d’1,1 milions d’€ i compta amb 530 m² destinats a medicina de família i pediatria**

El conseller de Sanitat, Marciano Gómez, ha visitat el nou consultori auxiliar de Vilafamés i ha destacat que, amb la posada en marxa d’este nou centre, “més de 1.700 ciutadans de Castelló es beneficiaran de la millor prestació assistencial, gràcies a la construcció d’esta nova infraestructura sanitària dotada dels millors recursos sanitaris”. En concret, són 1.767 les persones assignades per a rebre atenció sanitària en este consultori.

Durant la seua visita, el conseller ha estat acompanyat pel gerent del Departament de Salut de Castelló, Raúl Ferrando, així com de diverses autoritats municipals.

El nou consultori de Vilafamés compta amb una superfície assistencial de 530 m² en un edifici estructurat en dos altures. En este sentit, tal com ha assenyalat el conseller, “la població d’este municipi guanya un nou espai assistencial més ampli i, sobretot, més accessible. A més, beneficia també els professionals, que disposen d’un entorn assistencial nou, modern i dotat del millor equipament mèdic”.

Quant a l’organització assistencial del centre, els diferents servicis assistencials s’han redistribuït entre les dos plantes. Així, en la planta baixa s’ha situat la zona d’admissió, així com dos àrees diferenciades de medicina familiar i comunitària, que compta amb consulta mèdica i d’infermeria; i una altra per a pediatria, dotada d’una consulta de pediatra i una altra d’infermeria pediàtrica. De la mateixa manera, en este espai s’ha instal·lat una sala d’extraccions i per a l’atenció de les urgències.

D’altra banda, la primera planta alberga una sala polivalent i l’àrea de vestuaris i descans del personal.

**1,1 milions d’euros d’inversió**

El nou centre de salut de Vilafamés, que va obrir les portes el mes d’octubre de 2024, ha suposat una inversió superior als 1,1 milions d’euros quant a l’import d’adjudicació de les obres, i 40.000 euros més en el pla d’equipament mèdic i mobiliari assistencial.

Segons ha indicat el conseller de Sanitat, “esta nova infraestructura sanitària ha sigut dotada d’una cartera de servicis que permetrà cobrir la demanda assistencial de la població en esta zona de Castelló”. Cal destacar que Vilafamés pertany a la zona bàsica de salut de Vall d’Alba, que inclou també els municipis de Vall d’Alba, Cabanes, la Pobla Tornesa i les Useres.

Assistencialment, durant l’últim any 2024, ha registrat una activitat assistencial que supera les 14.000 atencions sanitàries. En concret, més de 8.800 han sigut atencions de medicina familiar i comunitària, 4.000 d’infermeria i 1.200 de pediatria.

Finalment, les obres han previst el compliment de la normativa d’accessibilitat, de manera que el nou edifici està exempt de barreres arquitectòniques i permet l’accés a les persones amb mobilitat i comunicació reduïdes, en compliment de la legislació vigent.

Fecha: 24/01/2025